SET ปิดเช้าลบ 4.95 จุด เจอแรงขายทำกำไรกลุ่มพลังงาน-ไร้ปัจจัยหนุน
SET ปิดเช้าลบ 4.95 จุด หรือ 0.32% มาที่ 1,561.90 จุด มูลค่าซื้อขายที่ 18,893.90 ล้านบาท บ่ายคาดตลาดแกว่งในกรอบ และอาจมีการเล่นเก็งกำไรหุ้นเป็นรายตัว แนวรับ 1,560 จุด ส่วนแนวต้าน 1,570 จุด
20 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (20 เม.ย.) ลบ 4.95 จุด หรือ 0.32% มาที่ 1,561.90 จุด สูงสุดที่ 1,567.04 จุด ต่ำสุดที่ 1,560.67 จุด มูลค่าซื้อขายที่ 18,893.90 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ปรับตัวลงแต่ไม่แรงมาก โดยมีแรง take profit จากหุ้นในกลุ่มพลังงานออกมาหลังจากที่ปรับขึ้นแรงจากสัปดาห์ก่อน ส่วนหุ้นตัวอื่นๆ รอปัจจัยหนุนใหม่เข้ามาหนุน
สำหรับปัจจัยจากนอกประเทศเคลื่อนไหวอิงแดนลบเล็กน้อย โดยตลาดหุ้นเอเชียส่วนใหญ่อยู่ในแดนลบ ยกเว้นจีนที่อยู่แดนบวก เนื่องจากมีมาตรการกระตุ้นเศรษฐกิจที่ธนาคารกลางจีนประกาศปรับลดอัตราการกันสำรองของธนาคารพาณิชย์ (RRR)
ขณะที่ ดาวโจนส์ปรับตัวลงค่อนข้างมากเป็นผลจากความกังวลปัญหากรีซและ Earning บริษัทจดทะเบียนของสหรัฐอาจได้รับผลกระทบจากการแข็งค่าของเงินดอลลาร์ แต่ downside มีจำกัด เนื่องจากยังมีความคาดหวังมาตรการกระตุ้นเศรษฐกิจ ดังนั้นเมื่อราคาหุ้นย่อตัวลงจึงเป็นโอกาสในการซื้อสะสม
แนวโน้มการลงทุนบ่ายนี้ คาดว่าตลาดหุ้นไทยจะแกว่งในกรอบ และอาจมีการเล่นเก็งกำไรหุ้นเป็นรายตัว โดยให้แนวรับ 1,560 จุด ส่วนแนวต้าน 1,570 จุด